અને આવી જ ભૂમિકા દ્વારા બીજા એક આવા જ વિખ્યાત વૈજ્ઞાનિક સ્ટીફન હોકિંગની તેમણે તાજેતરમાં કરેલી વાત સમજી શકાય. લૉર્ડ રીઝે તો એવું કહ્યું કે માનવજાતિના વિનાશ કે ટકવાની સંભાવના સદીના અંત સુધી અરધી-અરધી છે. ફિફ્ટી-ફિફ્ટી. પરંતુ હોકિંગ તો તેનાથી આગળ વધીને એમ જ કહે છે કે હવે તો થોડા દાયકામાં જ પૃથ્વીનું વાતાવરણ અને પર્યાવરણ ખરાબ થઈ જવાનું, આથી માણસે પૃથ્વીથી બહાર નીકળીને મંગળ તથા ચંદ્રમાં જઈને વસાહત કરવી જોઈએ. માર્ટિન રીઝની વાતમાં તો કંઈક એવું આવે છે કે આપણે આપણી પદ્ધતિઓ અને કાર્યો સુધારવાં જોઈએ, જો પૃથ્વી પર ટકવું હોય તો. પણ હોકિંગની વાતમાં તો આજની આધુનિક ઉપયોગિતાવાદી સંસ્કૃતિનું જ આગળનું ડગલું છે કે પૃથ્વીને ભોગવી લીધી તો હવે આગળ ચાલો મંગળ ઉપર ! કોકા-કોલા પી લીધું તો ડબલું નાખો ખાડામાં, તેના જેવી આ વાત છે, જેમાં મળે એટલું ભોગવી લેવું, કાલની કોને ખબર છે, એવો સીધો જ અભિગમ છે.